Virallinen lehti nro C 198 , 08/07/1996 s. 0210



B4-0780/96 Päätöslauselma Raghbir Singh Johalin vangitsemisesta Euroopan parlamentti, joka - ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen (KP-sopimus), - ottaa huomioon yleissopimuksen ihmisoikeuksien ja perusvapauksien suojaamiseksi (Euroopan ihmisoikeussopimus), - ottaa huomioon Yhdistyneiden kansakuntien kaikkien pidätettynä tai vangittuna olevien henkilöiden suojelemista koskevien periaatteiden koonnelman (YK:n periaatteiden koonnelma), - ottaa huomioon Yhdistyneiden kansakuntien perusperiaatteet oikeudellisten avustajien tehtävistä (YK:n perusperiaatteet), - ottaa huomioon Amnesty Internationalin kertomuksen helmikuussa 1996 turvapaikanhakija Raghbir Singhin laittomasta vangitsemisesta, A. katsoo, että Raghbir Singhiä on pidetty vangittuna ilman oikeudenkäyntiä Winson Greenin vankilassa Birminghamissa 29. maaliskuuta 1995 alkaen, B. katsoo, että Raghbir Singh Johal on asunut Isossa-Britanniassa vuodesta 1980; hän on naimisissa Ison-Britannian kansalaisen kanssa, ja hänellä on kaksi Isossa-Britanniassa syntynyttä lasta, ja hänelle myönnettiin huhtikuussa 1982 lupa oleskella toistaiseksi Isossa-Britanniassa, C. katsoo, että Ison-Britannian sisäministeriö ilmoitti 29. maaliskuuta 1995 päätöksestään karkottaa Raghbir Sing Johal vuoden 1971 maahanmuuttolain 3(5)(b) kohdan nojalla, mikä johti hänen vangittuna pitämiseensä Winson Greenin vankilassa, jossa hän odottaa karkottamistaan, joka perustuu kansalliseen turvallisuuteen ja muihin poliittisiin syihin tai ts. taisteluun kansainvälistä terrorismia vastaan, D. katsoo, että Raghbir Singh Johal on anonut poliittista turvapaikkaa, ja häntä pidetään vangittuna siihen asti, että sisäministeriö on käsitellyt hänen hakemuksensa, 1. Ilmaisee huolestumisensa siitä, että Raghbir Singh Johalia pidetään edelleen vangittuna Winson Greenin vankilassa Birminghamissa; 2. Panee merkille, ettei sisäministeriö ole antanut Raghbir Singh Johalille tai hänen oikeudelliselle avustajalleen täsmällistä tietoa häntä kohtaan esitetyistä syytteistä, erityisesti kansainvälisen terrorismin osalta; 3. Panee lisäksi merkille, ettei Raghbir Singh Johalilla ole vuoden 1971 maahanmuuttolain 15(3) kohdan mukaisesti oikeutta muutoksenhakuun, vaan hänellä on ainoastaan oikeus valittaa kolmesta sisäministerin nimittämästä henkilöstä koostuvaan neuvoa-antavaan komiteaan, joka ei ole tuomioistuin ja joka ei perustu lakiin, eikä Raghbir Singh Johalilla olisi tässä komiteassa oikeutta oikeudelliseen avustajaan tai mahdollisuutta tarkastella yksityiskohtaisesti häntä vastaan kerättyä todistusaineistoa; 4. Katsoo, että Raghbir Singh Johalin tapauksessa noudatettu karkottamismenettely rikkoo useita Yhdistyneen kuningaskunnan ratifioimia sopimuksia samalla kun se on myös muiden kansainvälisten määräysten vastainen, koska: a) kaikille mistä tahansa syystä vangituille henkilöille on ilmoitettava syy vangittuna pitämiseen (KP-sopimuksen 9 artiklan 2 kohta, Euroopan ihmisoikeussopimuksen 5 artiklan 2 kohta, YK:n periaatteiden koonnelman periaate 11(2)) b) kaikilla vangituilla henkilöillä on oikeus kiistää vangitsemisensa laillisuus tuomioistuimessa (KP-sopimuksen 9 artiklan 4 kohta, Euroopan ihmisoikeussopimuksen 5 artiklan 4 kohta) c) kyseisen tuomioistuimen on oltava toimivaltainen, itsenäinen ja puolueeton (YK: periaatteiden koonnelman periaate 4) d) vangitulla henkilöllä on oikeus oikeudelliseen avustajaan (YK:n periaatteiden koonnelman 11 artiklan 1 kohta ja YK:n perustavanlaatuisten periaatteiden 1 artikla); 5. Panee merkille, ettei ole esitetty todistusaineistoa siitä, että Raghbir Singh Johal olisi kannattanut väkivaltaisten keinojen käyttämistä, niihin turvautumisesta puhumattakaan, sikhien itsenäisen kotimaan perustamiseksi Intiassa, vaikka hän on Awaze Quane Punjabi Weeklyn toimittajana ja sikhien kansainvälisen nuorisoliiton pääsihteerinä kampanjoinut tämän tavoitteen saavuttamisen puolesta; 6. Katsoo näin ollen, että Raghbir Singh Johalin vankeuden jatkaminen Ison- Britannian sisäministeriön toimesta muodostaa prime face kansainvälisesti tunnustettujen ihmisoikeuksien loukkauksen; 7. Pyytää Ison-Britannian hallitusta esittämään selkeää näyttöä siitä, että Raghbir Singh Johal on osallistunut kansainväliseen terrorismiin tai vapauttamaan hänet välittömästi; 8. Kehottaa puhemiestään välittämään tämän päätöslauselman komissiolle, neuvostolle, Ison-Britannian hallitukselle ja Euroopan ihmisoikeustuomioistuimelle.